《安平城阅武宴集 其一》
清代·范咸

牙幢直上赤嵌城，鼓吹高传画角声。持节绣衣周内史，櫜弓铁甲汉家营。

盛时狝狩风还古，海外烟尘静不惊。閒煞熊罴击刁斗，承平是处久销兵。

作者简介：清浙江钱塘人，字贞吉，号九池。雍正元年进士。官至御史，曾巡视台湾。有《周易原始》、《读经小识》、《碧山楼古今文稿》、《柱下奏议》、《台湾府志》、《浣浦诗钞》等。